《奉和张燕公早霁南楼》
唐代·赵冬曦

方曙跻南楼，凭轩肆遐瞩。物华荡暄气，春景媚晴旭。

川霁湘山孤，林芳楚郊缛。列岩重叠翠，远岸逶迤绿。

风帆摩天垠，鱼艇散弯曲。鸿归鹤舞送，猿叫莺声续。

群动皆熙熙，噫予独羁束。常钦才子意，忌鵩伤踡跼.

雅尚骚人文，怀沙何迫促。未知二贤意，去矣从所欲。

作者简介：赵冬曦，（677－750）[唐]定州鼓城（今河北晋县）人。进士。开元初，累迁中书舍人内供奉，国子祭酒。工正书，景云二年（七一一）褚庆文所撰唐胜业寺双弥勒像碑，为其所书。《唐书本传、金石录》。